周宰賞蓮席上
作者：蕭立之
朝代：宋

paragraphs: 急風吹月月魄墮，幻作玉蓮三百箇。
水花亭上曉光寒，主人捧觴客滿座。
周郎朗朗屋百間，讀書下簾春晝閑。
坐中仙人左元放，寒冰結佩玉刻環。
位高金多責山重，萬里風烟摇醉夢。
何如野水酌花陰，疾雷到天色不動。
安得太華十丈花，乘風夜至玉仙家。
老農有種來入土，鞭起卧龍天下雨。